Rimi Norge

Rimi Norge (tidligere RIMI 500, RIMI 1000, RIMI 800 og RIMI) var et norsk tidligere landsdekkende lavpris kjedekonsept innenfor dagligvarehandel under Coop Norge SA (2015), ICA Norge AS (2003–2015), Hakon Gruppen (1992–2003), Hagen-Gruppen (1985-1992) og Stein Erik Hagen (1977–1985).

Konseptet bestod av lavprisbutikker og tilbød for det meste «hverdagsvarer». Butikkene ble drevet både som franchise, og som filialer eid og drevet direkte av ICA-konsernet.

Kjeden og morselskapet ICA Norge ble i 2014 solgt til Coop Norge SA; salget ble godkjent av Konkurransetilsynet i mars 2015 og var begrunnet med lav omsetning gjennom flere år og fare for konkurs. De siste Rimi-butikkene ble lagt ned i 2016 og omgjort til enten EXTRA (Coop) eller til Coop Prix.

Ved nedleggelsen av kjeden i 2015–2016 hadde Rimi 310 butikker i hele Norge. 

 Historie 
 RIMI 500, RIMI 1000 og RIMI 
Rimi ble startet i 1977 av Stein Erik Hagen under navnet RIMI 500 da han omprofilerte en Matkroken VIVO-butikk i Oslo/Akershus-området. Stein Erik Hagen hadde overtatt Matkroken VIVO-butikken av sin far Odd Hagen, som hadde startet Matkroken-kjeden i Hagen-Gruppen og VIVO-kjeden. Butikkene hadde i en årrekke slagordet «Vi gjør Norge billigere» og senere «Enklest er billigst». Etterhvert som RIMI 500-butikkene gjorde det bra i 1980-årene, ble flere og flere av Matkroken VIVO-butikkene omprofilert til RIMI eller RIMI 500; det samme ble andre lokale dagligvareforretninger rundt i Norge. I 1985 fikk Stein Erik Hagen full kontroll over farens firma Hagen-Gruppen og alle Matkroken-butikkene (som hadde forlatt VIVO-kjeden i 1980) under selskapet, og samlet begge kjedene (RIMI og Matkroken) under ett eierskap. Det første RIMI stormarkedet med 1000 varer i sortimentet ble åpnet i 1986 på Hadeland, som RIMI 1000. 

I begynnelsen hadde hver butikk et sortiment med 500 forskjellige produkter, og tallet «500» i butikknavnet gjenspeilet antall varer. Etter hvert åpnet Hagen flere butikker som kun het RIMI, fordi sortimentet ikke omfattet nøyaktig 500 varer. Stormarkedbutikkene i kjeden skulle ha 1000 varer, og de fleste stormarkedene fikk navnetrekket «RIMI 1000» for å gjenspeile dét. 

 RIMI 800 
I 1988 ble dagligvarekjeden SPAR 800, som var eid av grossistfirmaet Joh. Johannson AS (som senere ble til NorgesGruppen) og etablert i 1977, kjøpt opp av Hagen Gruppen og slått sammen med RIMI, RIMI 500 og RIMI 1000 til RIMI 800. Alle RIMI-butikkene fikk da en ny grafisk profil, som var en kombinasjon av de to opprinnelige kjedenes logoer. Sammenslåingen gjorde RIMI til en landsdekkende kjede. 

 RIMI og RIMI Norge 
I 1990 ble navnet endret fra RIMI 800 til kun RIMI, ettersom Hagen-Gruppen var bekymret for at butikkene kunne bli forvekslet med Reitan’s nylige etablerte butikkjede REMA 1000.

I 1992 solgte Hagen 30 prosent av kjeden til svenske ICA AB, før han senere solgte ytterligere 15 prosent til samme selskap. Dette ble gjort da ICA AB ville ekspandere ICA kjeden i Europa og Skandinavia til blant annet Norge i form av franchise og leid konsept og samme ville Hagen-Gruppen med RIMI kjeden i Sverige. Avtalen ble gjort sånn at Hagen-Gruppen (senere skiftet navn til Hakon Gruppen) skulle drive ICA kjeden i Norge og stå for varesortimentet og samme med ICA AB skulle drive RIMI kjeden i Sverige. Første test butikken ble åpnet i Stockholm i Sverige i desember 1991 av Hagen-Gruppen, mens første 20 RIMI butikker fra ICA AB ble åpnet i 1992 ved å omprofilere ICA butikker.

I 1993 ble det opprettet et samarbeidsavtale og oppkjøp 50% av hverandre (ICA AB 50% og Hakon Gruppen 50%). RIMI ble også omgjort til RIMI Norge for å skille fra sine utenlandske RIMI butikk konseptene.

I 1994 åpnet RIMI butikk i Finland, drevet av finske Kesko OY.

I 1995 kom nye stormarkedkonseptet «RIMI Stormarked», som skulle konkurrere med ICA butikkene i Norge og gjøre RIMI-navnet mer utbredt.

I 1997 åpnet RIMI butikk i Riga, Latvia, drevet av RIMI Baltija SIA under Hakon Gruppen og ICA AB.

I 1998 inngikk Hagen Gruppen og ICA AB en avtale om å selge halve konsernet til nederlandske Koninklijke Ahold. Den 17. september 1998 åpnet butikk nummer 500 i Bergen.

I 1999 hadde RIMI 500 butikker i Norge (RIMI Norge under Hakon Gruppen), Sverige (RIMI Sverige under ICA AB), 82 butikker i Sverige, 45 butikker i Finland (RIMI Finland under Kesko OY) og 34 butikker i de baltiske landene (RIMI Baltija SIA under Hakon Gruppen og ICA AB).

I 2002 ble alle RIMI- og RIMI Stormarked-butikkene bygget om og fikk en ny grafisk profil, for å snu den negative utviklingen RIMIs markedsandel hadde i Norge.

I 2003 ble RIMI og andre kjedene under Hakon Gruppen underlagt ICA AB 100 %, da Hakon Gruppen solgte resterende aksjer til ICA AB og kjeden ble omgjort til ICA Norge AS.

I 2004 besluttet ICA AB og Kesko OY å legge ned RIMI-kjeden i Sverige og Finland, og heller samarbeide på det voksende markedet i de baltiske landene. I fellesskap opprettet ICA og Kesko foretaket RIMI Baltic, ved å slå sammen RIMI Sverige, RIMI Finland og RIMI Baltija SIA. ICA AB eide 50 % av det nye foretaket, og Kesko OY de resterende 50 %. Hagen solgte også sin siste personlige eierandel (20 prosent) til ICA AB og Koninklijke Ahold.

I 2005 endret RIMI sin visuelle profil ved å legge til en gul bakgrunn for logoen; årsaken var at foretaket på den tiden anså at kundene i større grad assosierte gulfargen med lavprisbutikker enn rødfargen. Den første butikken som fikk den nye profilen var RIMI på Ørebrekk. Konseptet «RIMI Stormarked» ble også avviklet etter mange år med underskudd og lav markedsandel; ICA Norge ville i større grad promotere ICA-navnet i Norge, og butikkene ble omprofilert til enten RIMI, ICA Supermarked eller ICA MAXI.

I 2006 gikk Kesko OY ut av RIMI Baltic-samarbeidet, og solgte sine 50 % til ICA AB som ble eneeier.

I 2008 ble RIMI-butikkene bygget om og omprofilert til Rimi; rødfargen ble re-introdusert og den nye grafiske profilen lå nærmere opp til profilene til ICA Supermarked og ICA Nær-butikkene. I tillegg fikk Rimi-butikkene ICAs standard varesortiment, og både varer merket Rimi og lavprisvarer fra den tidligere Hakon Gruppen ble faset ut. Den første butikken med nye profilen var Rimi på Jar.

 Rimi Norge 
I juni 2011 hadde kjeden 276 butikker i Norge. Samme sommeren opprettet Rimi Norge en ny testkjede og -konsept under navnet Mini-Rimi, som skulle være med på å erstatte de aller minste butikkene i ICA-Nær kjeden, siden ICA-Nær kjeden ble besluttet å legges ned i løpet av 2012. Mini-Rimi ble testet på noen utvalgte butikker som var enten for liten til å være Rimi butikk eller ikke ville være en del av Matkroken. Test konseptet Mini-Rimi ble avsluttet i 2012 etter at ICA Norge omstrukturerte og Mini-Rimi ikke ble en del av de 3 hoved kjedene ICA Norge ville satse fullt på i Norge som var da (ICA, Rimi og Matkroken).. Rimi hadde per august 2011 en markedsandel i det norske dagligvaremarkedet på 5,9 prosent.  

Rimi og morselskapet ICA Norge AS ble kjøpt opp av Coop Norge SA i oktober 2014 som ble godkjent i mars 2015. Kjeden Rimi sammen med ICA ble valgt å avvikles og butikkene omprofileres til enten Extra (Coop), Coop Prix eller Coop Mega som ble gjort fra 2015–2016. Matkroken fortsetter som et eget konsept og kjede i Coop Norge SA etter oppkjøpet.   Konkurransetilsynet sier ja til Coop-Ica Den siste Rimi-butikken forsvant i 2016.

Rimi-navnet lever fortsatt i de baltiske stater under kjedenavnet Rimi Baltic. Svenske ICA AB har 151 Rimi-butikker i Baltikum, fordelt på 84 supermarkeder og 67 hypermarkeder, samt 95 lavprisbutikker.

 Bildegalleri 

 Referanser 

Eksterne lenker
 Arkivert hjemmeside fra 2016
 Arkivert hjemmeside fra 2005
 Arkivert hjemmeside fra 1999

Kategori:Norske detaljistselskaper
Kategori:Dagligvarekjeder
Kategori:Selskaper etablert i 1977
Kategori:Selskaper opphørt i 2015